AlexejDobrolubov/national_council_slovak_2010 huggingface dataset:
33. schôdza NR SR - 13.deň - B. popoludní
Dátum: 2025-04-14
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

134. Ďakujem pekne. Ja len podčiarknem to, čo povedal pán poslanec Vašečka, že toto nie je riešenie demografickej krízy. Ani keby všetky tie deti, ktoré boli obeťou umelého potratu za rok, povedzme ten posledný, ktorý sme mali k dispozícii, 2023, keby sa boli bývali narodili, tak nám nezlepšia našu negatívnu bilanciu, ktorá za posledných päť rokov je teda negatívna. Slovensko vymiera. Vlani sme mali 46-tisíc pôrodov na Slovensku, čo je najmenej ako píše, že za 100 rokov, z môjho pohľadu je to najmenej za posledných 300 rokov, koľko detí sa narodilo na Slovensku. A toto je ten, tá varovná vec, že keď nám bude klesať pôrodnosť na Slovensku takýmto závratným tempom – úplne mimo, mimo interrupcií –, keď nám bude pôrodnosť klesať takýmto zásadným tempom, po prvé nám nebude mať kto zatlačiť očné viečka, hej, a po druhé, táto krajina ako bude utlčená čapicami z iných krajín, kde tú pôrodnosť nemajú takúto nízku. Myslím si, že najhoršie sú teraz na tom tuším v Južnej Kórei, kde ich fertility rate klesla na 0,7, pričom reprodukčné číslo je potrebné 2,1 dieťaťa na jednu ženu vo fertilnom veku. Čiže toto sú dôležitejšie veci, ktoré by sme podľa mňa mali riešiť s ohľadom na budúcnosť Slovenska. Chápem, pozerám sa na to možno príliš utilitariánsky a málo deontologicky, ale zákaz interrupcií, alebo teda obmedzenie interrupcií v tejto otázke nám zásadne nepomôže. S tým súhlasím aj s tým, čo hovoril pán Vašečka v rozprave. Ďakujem.
33. schôdza NR SR - 13.deň - A. dopoludnia
Dátum: 2025-04-14
Poslanec: Szalay, Tomáš (SaS)
Druh vystúpenia: Vystúpenie

20. Chcel som zareagovať faktickou, ale možno by som sa nezmestil do dvoch minút, tak som si zobral slovo. Ďakujem veľmi pekne, pán predsedajúci. Maroš, veľmi pekne ďakujem za tvoj, za tvoj príspevok. Ja by som k nemu doplnil niekoľko, niekoľko poznámok. Súhlasím s tým, že najlepšie, aby sa tá daň zrušila celá absolútne, to je ako bez diskusie. Byť v spoločnosti s Maďarskom a s Venezuelou je veľmi čestné a milé, ale veď pozrime sa napríklad na ceny potravín. V Maďarsku sú suverénne najdrahšie široko-ďaleko v celom regióne a to boli kedysi Maďari teda preslávení produkciou lacných potravín. No, spomenul si to, že finančná správa musí odpovedať na bambilión otázok, ktoré prichádzajú od rôznych respondentov, možno na to museli prijať nejakých. Nejakú chvíľu to trvalo, lebo kým vytvorili usmernenie finančnej správy, ako vlastne interpretovať túto transakčnú daň v rôznych hraničných situáciách, trvalo niekoľko dní, kým platila a kým ešte nebolo usmernenie. A potom sme sa dozvedeli, že zahraničné firmy to vlastne platiť nemusia, že to vlastne platia iba slovenské firmy, aj keď tie zahraničné firmy fungujú u nás, ale, naopak, keď slovenská firma funguje aj v zahraničí, by to možno mala platiť aj z tých zahraničných transakcií . To je taká hlúposť, taká donebavolajúca kravina, že fakt to budete musieť jedného dňa zrušiť. Transakčná daň je hlúposť. Transakčná daň je absolútna hlúposť, je diskriminačná a to, čo som nespomenul vo svojom príspevku, bolo, že Asociácia nemocníc Slovenska, Asociácia zamestnávateľských zväzov a združení, Asociácia súkromných lekárov, Zväz ambulantných poskytovateľov, Asociácia polikliník a zdravotníckych zariadení s podporou Slovenského odborového zväzu zamestnancov zdravotníctva a sociálnej sféry dali podnet na Európsku komisiu kvôli transakčnej dani, kvôli tomu, že je diskriminačná, kvôli tomu, že porušuje pravidlá hospodárskej súťaže, a nakoniec sa môže stať, a to by bolo také aj pre vás, pán predsedajúci, celkom príjemné riešenie, že sem príde Európska komisia nám zrušiť tú transakčnú daň (povedané so smiechom), pretože naozaj ide o porušenie pravidiel hospodárskej súťaže. Moje posledné slová na túto tému sú, že zajtra, teda v utorok 15. apríla o 17. 30 h organizujeme happening na námestí Slovenského národného povstania v Bratislave proti transakčnej dani. Všetci, ktorí z touto daňou nesúhlasíte ste srdečne vítaní, aby ste protestovali proti tomuto nezmyslu z dielne súčasnej vlády. Ďakujem pekne.
33. schôdza NR SR - 13.deň - A. dopoludnia
Dátum: 2025-04-14
Poslanec: Szalay, Tomáš (SaS)
Druh vystúpenia: Vystúpenie v rozprave

2. Krásne ráno, milá snemovňa. Začína sa veľkonočný týždeň a budete to ešte viackrát počuť počas tohto týždňa, transakčná daň je téma, riešenie, ktoré predkladáme s kolegyňou Jankou Bittó Cigánikovou v oblasti transakčnej dane. Nie je to komplexné, že poďme ju celú zrušiť, ale poďme ju zrušiť pre zdravotníctvo. Je to špecifický návrh zákona pre sektor zdravotníctva vzhľadom na to, že v zdravotníctve sú niektoré subjekty oslobodené od transakčnej dane a niektoré subjekty od transakčnej dane oslobodené nie sú. Tým pádom sa vytvárajú neférové a diskriminačné podmienky, ktoré sú v rozpore s tým, čo vláda sľúbila v programovom vyhlásení vlády. Čiže som presvedčený, že táto, tento navrhovaný návrh zákona pomôže zdravotníctvu, a som ochotný o tom, samozrejme, rozprávať dlhšie v rozprave, do ktorej sa hlásim ako, ako prvý. Ďakujem pekne.
33. schôdza NR SR - 12.deň - A. dopoludnia
Dátum: 2025-04-11
Poslanec: Szalay, Tomáš (SaS)
Druh vystúpenia: Vystúpenie s faktickou poznámkou

201. Ďakujem pekne. Ďakujem vám veľmi pekne za, za pripomienky, teda, hoci teda pán Mažgút mohol niečo povedať, ale tak snáď povie nabudúce a k inej téme. To, že ten problém nie je stále vyriešený, stále vytvára dopyt po riešení, ktoré môže byť drahé a nefunkčné, teda že štát, NCZI a podobne budú obstarávať nejakú, nejakú krabicu, ktorá zase nebude fungovať a budú sa zlievať dáta. Pri tých liekoch ešte raz zdôrazním skutočnosť, že lieky, ktoré sú predpísané na papierový recept, tá informácia sa nikam nedostáva. A stále častejšie som svedkom, že poskytovatelia radšej neuzavrú zmluvu so zdravotnou poisťovňou, najmä ak nepotrebujú akože z nich žiť, prípadne ak majú nízke platby, a stále častejšie sa stretávam s tým, že psychiatri sú nezmluvní, lebo ak sa chce niekto liečiť, tak si to aj zaplatí, má väčšiu compliance s liečbou a podobne. A ak sa liečba, psychiatrická liečba nezapíše do nejakých záznamov, tam veľmi často vytvára nejaké kontraindikácie alebo interakcie s inou liečbou. Ak o tom teda nie je možné cez tie bezpečné lieky zistiť, že takéto niečo sa deje, tak to môže byť akože dosť nebezpečná záležitosť, plus tu vôbec nevieme riešiť a monitorovať zneužívanie predpisovania liekov, ak sa predpisujú na papierový recept, tak sa môžu predpísať bambilióny takých liekov a nevidíme, že niekto iný napísal tomu pacientovi včera, predvčerom dvadsať balení nejakého Tramalu alebo niečoho podobného. Čiže naozaj ide o bezpečnosť ľudí v tejto krajine, nielen o pohodlie lekárov a pacientov. A každopádne ak máme dvanásť návštev u doktora za rok, tak týmto si len generujeme nové, zbytočné návštevy. Ďakujem veľmi pekne.
23. schôdza NR SR - 4.deň - A. dopoludnia
Dátum: 2024-11-29
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

102. Ďakujem za slovo. Ja len ku kolegovi Mariánovi Viskupičovi. Rozumiem, že pravicové videnie alebo pohľad pri riešení problémov je diametrálne odlišný od toho ľavicového. My čelíme bezprecedentnej situácii, ktorú tu aktuálne máme a z toho, čo sme mohli, ja si myslím, že do značnej miery tým ľuďom aj pomôžeme. Na jednej strane, áno, DPH v rámci konsolidácie a nejaké opatrenia zhoršujú tú situáciu, ale na druhej strane je tu aj balík kompenzačných opatrení, ktorými vieme pomôcť. Ďakujem.
23. schôdza NR SR - 4.deň - A. dopoludnia
Dátum: 2024-11-29
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

56. Ďakujem za slovo, pán predsedajúci. Pán Hargaš, zachytil som z vášho vystúpenia, že vláda mohla šetriť niekoľko stoviek miliónov eur na dodávkach v rámci IT-projektov, službách a vecí, ktoré s tým súvisia. Ak mám však dobrú pamäť, predsa aj vy ste pôsobili ako štátny tajomník na MIRRI, ktorý prišiel s projektom vlastnej IT-firmy a v rámci tejto spoločnosti bolo zamestnaných aj množstvo IT-odborníkov. Výsledok bol taký, že aj táto štátna IT-firma si musela objednávať alebo outsourcovať množstvo služieb u externých dodávateľských IT-firiem a viedlo to k tomu, že sa minulo množstvo peňazí zo štátneho rozpočtu bez hmatateľných výsledkov. Ďakujem.
22. schôdza NR SR - 10.deň - B. popoludni
Dátum: 2024-11-06
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

40. Ďakujem za slovo. Pán poslanec Szalay, pýtali ste sa, že ako mohli riaditelia nemocníc podpísať tak nevýhodné zmluvy s lekármi, ktorá im garantuje vlastne toto navýšenie platu bez ohľadu na to, že či by mzdový automat platil, alebo neplatil. Odpoveď je taká, že dostali priamo príkaz z ministerstva zdravotníctva. Viem to, keďže som bol priamym účastníkom webinárov, prostredníctvom ktorých táto informácia bola sprostredkovaná a daní riaditelia boli prinútení k takémuto kroku. Tým pádom vinníci sú jasní. Ďakujem.
22. schôdza NR SR - 10.deň - B. popoludni
Dátum: 2024-11-06
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

28. Ďakujem za slovo. Pán poslanec Matovič, pripomeniem niekoľko momentov z obdobia, kedy ste vy rokovali s predstaviteľmi LOZ, a teraz vyčítate súčasnému ministrovi kroky, ktoré podniká pri rokovaní s týmito aktérmi. Uvediem niekoľko vašich vyjadrení z tohto obdobia. Citujem vás: „Máme obmedzené zdroje, mali by sme sa správať ako zodpovední ľudia, ktorí nepozerajú len na jednu skupinu štátnych zamestnancov." Koniec citátu. To je na margo toho požadovaného navýšenia platov lekárov. Rovnako ste uviedli, že pohŕdate šéfom LOZ Petrom Visolajským, citujem vás: „Ak im dnes nedáte výpalné, oni sú schopní odísť od ľudí na prístrojoch." Odborárov ste označili za: „vydieračov, ktorí spáchali zločin proti morálke." Koniec citátu. Ďalší citát: „Nedokážem viac sedieť zoči voči ľuďom, ktorí na rokovaní o sebe povedia, že sú elita národa." Koniec citátu. Ja som doteraz nepočul, žeby súčasný minister Kamil Šaško sa vybral touto cestou, ale jeho snahou je nájsť konštruktívny dialóg s lekármi a vyriešiť kultivovane súčasnú situáciu. Ďakujem.
22. schôdza NR SR - 9.deň - B. popoludni
Dátum: 2024-11-05
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

38. Ďakujem za slovo. Čo sa týka memoranda, tak to nie je nič, čo je vytesané do skaly alebo do kameňa, je to, dá sa povedať, nejaký živý dokument, ktorý sa môže v určitom časopriestore meniť. Ja si myslím, že teraz nastal ten správny čas, aby došlo aj k tej zmene, to, čo hovoril pán poslanec Szalay, tak myslím si, že teraz je ten správny čas, o čom ste aj vy hovorili, a to, aby ten nárast bol nejako aj naviazaný na tú výkonnosť a na zvýšenie tej efektivity, a to je odpoveď vlastne k tomu, čo ste sa pýtali. Ďakujem.
22. schôdza NR SR - 9.deň - B. popoludni
Dátum: 2024-11-05
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

24. Ďakujem za slovo, pán predsedajúci. Pán poslanec Szalay, musím s vami súhlasiť, že prečo vlastne v roku 2022 vláda tak lacno predala kožu a nenaviazala zvýšenie miezd na výkon, to je jedna z tých otázok, ktorú si aj vy kladiete. A možno teraz je ten správny čas, aby sme sa k tomu vrátili. Každý z nás si cení prácu lekárov, ale rovnako súhlasím, že musia byť motivovaní. Vyvstáva otázka, či efektivita a počet výkonov aj sa odzrkadlili v tom navýšení miezd z roku 2022. Ďakujem.
22. schôdza NR SR - 7.deň - B. popoludni
Dátum: 2024-10-30
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

90. Ďakujem, pán predseda. Ja len na dovysvetlenie, keďže tie požiadavky zazneli od kolegov, aby boli vlastne zodpovedané, takže ešte sa vrátim. Zaznela otázka, kde sa budú vykonávať laboratórne testy, kto ich bude platiť. Pri vyšetrení tohto biologického materiálu sa nič nemení. Vyšetrenie laboratórnych testov sa vykonáva v zariadeniach spoločných vyšetrovacích a liečebných zložiek, tak ako tomu bolo doteraz. Náklady na vyšetrenie uhrádza ten, kto o vyšetrenie požiadal. Ak o vyšetrenie požiadal policajt, náklady uhradí Policajný zbor, pričom pri pozitívnom výsledku je vyšetrovaná osoba povinná tieto náklady uhradiť Policajnému zboru. Na postupe policajta sa nič nemení, bude postupovať tak ako doteraz. Pri zistení pozitivity skríningového testu policajt bude postupovať rovnako ako pri pozitívnom výsledku dychovej skúšky na alkohol, resp. pri lekárskom vyšetrení spojeným s odberom biologického materiálu na zistenie prítomnosti drog. V prípade pozitívneho výsledku policajt vodičovi zadrží vodičský preukaz, zakáže ďalšiu jazdu a ďalej postupuje podľa príslušných zákonov v závislosti od skutočnosti, či sa jedná o priestupok alebo trestný čin. Ďakujem.
22. schôdza NR SR - 7.deň - B. popoludni
Dátum: 2024-10-30
Poslanec: Svoboda, Zdenko (HLAS - SD)
Druh vystúpenia: Vystúpenie v rozprave

84. Ďakujem, pán predseda. Vážený pán predsedajúci, dovoľte, aby som ako spravodajca predniesol túto spoločnú správu výborov Národnej rady o výsledku prerokovania návrhu poslanca Národnej rady Slovenskej republiky Jána Ferenčáka na vydanie zákona, ktorým sa mení a dopĺňa zákon Slovenskej národnej rady č. 138/1991 Z. z. o majetku obcí v znení neskorších predpisov, v druhom čítaní. Výbor Národnej rady pre financie a rozpočet ako gestorský výbor podáva Národnej rady túto spoločnú správu výborov. Národná rada uznesením č. 505 z 19. septembra 2024 pridelila predmetný návrh zákona, tlač 420, týmto výborom Národnej rady – Výboru Národnej rady Slovenskej republiky pre financie a rozpočet, Ústavnoprávnemu výboru Národnej rady Slovenskej republiky a výboru pre verejnú správu a regionálny rozvoj. Národná rada určila zároveň výbor pre financie a rozpočet ako gestorský výbor. Poslanci Národnej rady, ktorí nie sú členmi výborov, ktorým bol poslanecký návrh zákona pridelený, neoznámili v určenej lehote gestorskému výboru žiadne stanovisko. K predmetnému poslaneckému návrhu zákona zaujali výbory, ktorým bol pridelený, tieto stanoviská: Odporúčanie pre Národnú radu návrh schváliť s pozmeňujúcim a doplňujúcimi návrhmi – Výbor Národnej rady Slovenskej republiky pre financie a rozpočet; odporúča pre Národnú radu návrh schváliť – ústavnoprávny výbor a výbor pre verejnú správu a regionálny rozvoj. Z uznesení výborov Národnej rady uvedených pod bodom III tejto spoločnej správy vyplývajú pozmeňujúce a doplňujúce návrhy, ktoré sú uvedené pod bodom IV tejto správy. Gestorský výbor odporúčal o návrhoch výborov, ktoré sú uvedené spoločnej správy pod bodom IV, hlasovať takto: O bodoch spoločnej správy č. 1 až 3 hlasovať spoločne s návrhom gestorského výboru schváliť. Gestorský výbor na základe stanovísk výborov odporúča Národnej rade predmetný návrh zákona schváliť s pozmeňujúcimi a doplňujúcimi návrhmi. Spoločná správa výborov, tlač 420a, bola schválená uznesením gestorského výboru č. 145 z 22. októbra 2024. Týmto uznesením gestorský výbor zároveň poveril, poveril ma, aby som na schôdzi Národnej rady informoval o výsledku rokovania výborov a navrhol Národnej rade postup pri hlasovaní podľa príslušných ustanovení o rokovacom poriadku Národnej rady. Ďakujem, pán predseda, skončil som. Otvorte, prosím, rozpravu.
19. schôdza NR SR - 12.deň - B. popoludni
Dátum: 2024-10-01
Poslanec: Svoboda, Zdenko (HLAS - SD)
Druh vystúpenia: Vystúpenie s faktickou poznámkou

46. Ďakujem za slovo. Páni kolegovia, Čaučík, Dostál, inak by sme tu nesedeli, kebyže vlastne tú sériu chybných krokov, ktoré spôsobili predošlé tri vlády, pán Matovič, Heger, Ódor, by sme nemuseli riešiť tento objem, konsolidačný balíček, ktorý je až v objeme 2,7 miliardy. Áno, sú za to zodpovední oni. Ale keď sa pýtate, prečo pán Ódor? Však pán Ódor tiež prispel k tomu, lebo on nič nespravil, on len navrhol, dal do verejnej roviny alebo debaty tie svoje takzvané Ódorove legokocky, ako som spomenul, v objeme 8 miliárd. Ale dal to len do roviny, že toto je možné a touto cestou by sa ubral, alebo navádzal ďalšiu vládu, že takto by mala vlastne postupovať pri konsolidácii. To je všetko.
6. schôdza NR SR - 8.deň - B. popoludní
Dátum: 2023-12-18
Poslanec: Sulík, Richard (SaS)
Druh vystúpenia: Vystúpenie s faktickou poznámkou

100. Ďakujem pekne. Toto je moje piate volebné obdobie, ja som si už pár rokov v tomto parlamente odsedel a musím povedať všeobecne, ale aj špeciálne k vystúpeniu pani Plavákovej, ale aj všeobecne, úroveň zrovna tejto debaty, aj keď sa tiahne dlho, je naozaj veľmi vysoká, už som tu zažil čítanie telefónnych zoznamov a kadečoho iného a tu naozaj sú dokola predostierané argumenty, vecné a viaceré z nich sú aj veľmi silné, toto nie je obvyklé v Národnej rade. O to viac ma mrzí, keď, keď potom dochádza k znižovaniu tejto úrovne tuná kolegom Jožom Pročkom a, Jožo, ja viem, že ty to myslíš dobre, ja nemám najmenšie pochybnosti o tom, na akej strane stojíš, ale bolo by naozaj dobré nevykrikovať pravidelne bez mikrofónu, lebo zbytočne dávaš zámienku a znižuješ úroveň tejto debaty. Druhú vec, čo chcem krátko spomenúť, sú, sú tie nominácie. Ja si myslím, bolo by žiaduce rozlišovať medzi nomináciami. Keď teraz ide koalícia v rozpore s pravidlami skôr, ako uplynul mandát, keď chce napríklad meniť predsedu protimonopolného úradu, čo má byť dokonca aj kontrolná pozícia, tak proti tomu sa treba ozvať. Ale napríklad pri tých, tých prednostoch okresných úradov, toto je súčasťou ministerstva vnútra, pokiaľ má, nemusíme súhlasiť s tými nomináciami, nemusíme súhlasiť s ministrom, ani nesúhlasíme, ale aj naša koalícia, pokiaľ reálne chcela vládnuť a ten výkon aj preniesť do... do krajiny, tak jednoducho si musela svojich ľudí vymeniť. Viac, tiež je to taký teaser, viac poviem v mojom vystúpení. Ďakujem.
6. schôdza NR SR - 7. deň - A. dopoludnia
Dátum: 2023-12-15
Poslanec: Sulík, Richard (SaS)
Druh vystúpenia: Vystúpenie s faktickou poznámkou

176. Ďakujem pekne. Najprv tri krátke poznámky k ľuďom, ktorí tu teraz hovorili. Pán poslanec Kalivoda spomínal výmenu generálnych riaditeľov na ministerstve životného prostredia, teraz tu pán poslanec nesedí, možno ma počuje alebo mu to niekto odkáže, chcel by som celkom hrdo povedať, že na ministerstve hospodárstva som nevymenil jediného generálneho riaditeľa. Potom pán Stachura hovoril, že tých rád vlády je teda 17 plus 6, je tých, je ich naozaj veľmi veľa. Chcem sa neskromne pochváliť, že my sme s Jánom Oravcom štyri rady zlúčili do jednej. A potom pani Kalmárová, ja ju nepoznám osobne, ani som nepozeral dozadu, pani poslankyňa Kalmárová, to ste vy, budem si vás všímať a pamätať, lebo ste veľmi múdro hovorili. Ono to tak býva, že keď vznikne po voľbách a je nové volebné obdobie, tak tí noví poslanci, a tých máme teraz historicky najviac, tak prvých tri, štyri, päť mesiacov ešte riešia kartičky na parkovanie a hľadajú záchody v parlamente, a vtedy sa dá kadečo pretlačiť. No nevyšiel tento zámer vládnej koalícii, keby to robili trochu s rozumom, trochu, trošku decentnejšie, tak si myslím, že by im veľa vecí prešlo. Ale tak ako oni došli na hulváta pretlačiť tu tie najhroznejšie veci, však o tom ešte je tá rozprava a veľmi dobre, že tá rozprava je taká dlhá, lebo naozaj je priestor všetko pekne pospomínať, no tak teraz sa im to takto vrátilo. Budú o jednom bode budú rokovať štyri dni alebo tri dni a to sa síce zdá, že však necháme to do polnoci, lenže prezidentské voľby prvé kolo sú o 67 pracovných, teda maximálne 67 rokovacích dní a som veľmi zvedavý, čo pán Pellegrini na to povie, keď ešte osem pracovných dní pred voľbami my budeme riešiť nejaké zrušenie špeciálnej prokuratúry. No a... (Prerušenie vystúpenia časomerom.)
6. schôdza NR SR - 7. deň - A. dopoludnia
Dátum: 2023-12-15
Poslanec: Sulík, Richard (SaS)
Druh vystúpenia: Vystúpenie s faktickou poznámkou

144. Ďakujem pekne. Števo, na teba medzi inými reagoval aj pán poslanec SMER-u, pán Kéry, vidím, že tu ešte sedí, a mal taký veľmi zaujímavý postreh, na ktorom rozhodne niečo je, a síce, že v štátoch ako je Nemecko, Rakúsko, Francúzsko nie je žiadna špeciálna prokuratúra a pýtal sa teda, či máme pocit, že tam je ohrozená demokracia. No, tak pán Kéry, ale aj tebe, Števo, dovolím si pripomenúť a takisto aj mladším ročníkom, že v štátoch ako je Nemecko a Rakúsko neunášala štátna moc ani syna prezidenta, ani Vietnamca. Takisto vládu neovládla mafia tak, že milenka premiéra sprevádzajúca ho napríklad za pani Merkelovou do Berlína mala ten najlepší vzťah s echtomnou talianskou mafiou. A takisto v tých štátoch, Nemecko a Rakúsko, nerozožrala korupcia celú spoločnosť, veď, pán Kéry, určite si spomínate, skutok sa nestal, skutok sa nestal, naši ľudia, alebo ten slávny výrok jedného poslanca za SMER: V prípade vyšetrenia vraždy novinára sme dali polícii voľné ruky. No tak viete no, keď máte spoločnosť, kde sa dejú takéto veci, tak tú prokuratúru jednoducho potrebujete. A druhý ešte že omnoho závažnejší dôvod je, že tá prokuratúra nevznikla dnes, ale je tu 20 rokov a za tých 20 rokov ona aj reálne funguje a momentálne má tisíc živých prípadov, to je vlastne tisíc najhorších zločinov a, lebo tam, tam sú tie najťažšie, a vy to skrátka všetko teraz spláchnete. (Potlesk.)
6. schôdza NR SR - 5.deň - B. popoludní
Dátum: 2023-12-13
Poslanec: Sulík, Richard (SaS)
Druh vystúpenia: Vystúpenie s faktickou poznámkou

522. Ďakujem pekne. No, pán Šimečka, tak vy ste tu nový, vy ste nezažili, čo tu bolo v rokoch 2012 až 2016. To sme tu mali 83 Kolesíkov. To bolo že cirkus svetovej triedy, tak nacvičená, tak nacvičený orchester títo Kolesíkovia. Sú takí Alexandrovci z Ruska, tí to majú tiež dobre nacvičené, ale to bolo nič oproti tomu, čo sme tu zažívali. Tu to viedla taká pani, tá v podstate len uka.. bola tu na to, aby dvíhala ten prst, noty dostala od ešte nebohého pána Pašku. A to bolo že hore a všetci hlasovali proti, teda dole, potom hore, niečo úžasné. A ja som si myslel, že toto sa trochu zmení, lebo som veľmi dôrazne a opakovane upozorňoval, že pri tých hypotékach otvárate pre banky eldorádo. Lebo nič nebráni bankám si dať 9-percentný úrok, klient nemôže odísť a to vlastne, a štát mu tam z toho tri štvrtiny doplatí, čiže to pre klienta ani drahšie nebude. Banky zažijú budúci rok najlepší rok vo svojej histórii. A tu som si myslel, sedeli tu všetci poslanci z koalície, že niekoho to trkne, ne, 76 ku nula, to je niečo úžasné, táto disciplína. Každý predseda klubu len ako bledne závisťou. To, na čo chcem druhé upozorniť, je tá daň z dividend. V tom takzvanom konsolidačnom opatrení nie je jediné prorastové opatrenie. Tak som navrhoval, pán Kamenický tu vtedy nebol práve, zrušte tú daň z dividend, to bude možnože 20-30 miliónov eur výpadok. Dajte 10-percentný nárast ceny plynu, tam budete mať 100 miliónov. Keď išli dôchodky o 24 % hore, tak 10 % na plyne, to nikoho nezruinuje, ale vám to pomôže. Jednak budete mať prorastové opatrenie a po druhé, budete mať trochu viac peňazí. No a minul sa mi čas. Ďakujem pekne.